b'\n_START_ARTICLE_\nDesidae\n_START_SECTION_\nUtseende\n_START_PARAGRAPH_\nSm\xc3\xa5 til ganske store (2-18 mm), m\xc3\xb8rkfargede edderkopper med rundet bakkropp og middels lange bein. De har en silplate (cribellum) foran spinnvortene og produserer en fintr\xc3\xa5det, ullaktig, m\xc3\xb8rkt bl\xc3\xa5lig silke. Som vanlig for edderkopper med cribellum har de ogs\xc3\xa5 et calamistrum, en kam av korte b\xc3\xb8rster p\xc3\xa5 bakbeinas nest-ytterste ledd som brukes til \xc3\xa5 gre silken ut med.\n_START_SECTION_\nLevevis\n_START_PARAGRAPH_\nNoen av artene holder til i tomme skall av rur, som de spinner over med silke slik at huset beholder et lager av luft n\xc3\xa5r det blir oversv\xc3\xb8mmet. Edderkoppene lever av ulike insekter og andre sm\xc3\xa5dyr som forekommer i fj\xc3\xa6ra. Familien omfatter ogs\xc3\xa5 noen slekter som lever i innlands-omr\xc3\xa5der, blant annet p\xc3\xa5 barken av tr\xc3\xa6r og innend\xc3\xb8rs._NEWLINE_De bygger et uryddig nett. Hos artene Phryganoporus candidus bygger de unge dyrene store, felles nett som kan inneholde opptil 600 unge edderkopper. De sprer seg n\xc3\xa5r de blir eldre._NEWLINE_Noen av de st\xc3\xb8rre artene har et bitt som kan for\xc3\xa5rsake en del ubehag, men ikke er s\xc3\xa6rlig farlig.\n_START_SECTION_\nUtbredelse\n_START_PARAGRAPH_\nFamilien er utbredt i Chile, i Mellom-Amerika og det s\xc3\xb8rligste Nord-Amerika, i deler av Afrika, \xc3\x98st-Asia, Australia og New Zealand, med flest arter i det to sistnevnte omr\xc3\xa5dene.'